# Xavi Múrcia Sànchez

Xavi Múrcia Sànchez (Sabadell, 19 de febrer de 1969) és un cantant català, músic multiinstrumentista, compositor, autor i productor musical. Amb Mirna Vilasís, la seva parella artística, gestiona Discos a mà, que és la productora, discogràfica, empresa i web dels seus tres projectes artístics: Samfaina de Colors, Xavi Múrcia i Mirna Vilasís.
El 1988, Xavi Múrcia i Mirna Vilasís creen Samfaina de Colors, una companyia per a tots els públics que ha esdevingut una peça clau en l'acostament de la música i la poesia de casa nostra als públics infantil i familiar. El 1994, Múrcia i Vilasís creen el grup Tralla. Una proposta genuïna de cançó d'autor basada en el folk i influïda pel jazz, l'ètnic, el clàssic i les noves músiques. Amb Tralla van realitzar prop de 500 concerts als principals festivals del país i van fer diverses gires europees. Els 4 CD de Tralla: Cançons de ronda, Com l'olor de la terra molla, Fruita del temps i El comte Arnau, van rebre importants premis. El 1995, Xavi Múrcia i Mirna Vilasís creen el grup La Cobleta de la Selva, cercant la visceralitat i la passió del cant popular català. Amb La Cobleta de la Selva van publicar el CD Cançons d'aquell temps (Actual Records, 1998), i van realitzar més de 300 concerts en circuits de música tradicional, música antiga, noves músiques i músiques del món. El 1998, ambdós músics creen el segell discogràfic Discos a Mà, per editar els seus treballs. Discos a Mà, és també la productora, empresa fiscal i web dels seus tres projectes artístics: Samfaina de Colors, Xavi Múrcia i Mirna Vilasís.
Xavi Múrcia, debutà en solitari l'any 2010 amb Electrocançó (discos a mà, 2009), un àlbum de caràcter marcadament introspectiu i un decidit acostament al folk-rock en la seva vessant més crua i visceral. Dos anys més tard produeix A contrapeu (discos a mà, 2012), un retorn a les arrels tradicionals sense deixar de banda el vessant rocker. El 2014 va musicar tretze textos originals del poeta sota el títol de A través de Vinyoli (discos a mà, 2014). El projecte es va presentar el gener de 2018 a l'escenari d'El Born Centre Cultural. El CD A través de Vinyoli va ser distribuït arreu del país pel diari Ara.

## Discografia
### Xavi Múrcia

* Electrocançó (discos a mà, 2009)
* A contrapeu (discos a mà, 2012)
* A través de Vinyoli (discos a mà, 2014)

### Samfaina de Colors

* Els cistells de la Caputxeta (discos a mà, 2018)
* Els tres porquets es caguen de por (discos a mà, 2016)
* Càpsules (discos a mà, 2012)
* Cançons de Bressol (edicions 62) de Carme Riera i Samfaina de Colors
* De bracet (discos a mà, 2009)
* Nou pometes té el cançoner (discos a mà, 2003)
* Ralet, ralet (discos a mà, 2001)
* Convit a la festa (PDI, 1994)

### Tralla

* El fill de la terra. El comte Arnau (discos a mà, 2003) de Tralla i l'Esbart Sant Martí
* Fruita del temps (discos a mà, 2001)
* Com l'olor de la terra molla (Actual Records, 1997)
* Cançons de ronda (Actual Records, 1995)

### La Cobleta de la Selva

* Cançons d'aquell temps (Actual Records, 1998)

### Mirna i Xavi Múrcia

* Aigua (discos a mà, 2010) de Mirna i Xavi Múrcia i l'Esbart Marboleny

## Referències

* 1 2 «Discos a mà, productora i discogràfica de Xavi Múrcia i Mirna Vilasís». [Consulta: 11 juny 2018].
* ↑ «Mirna Vilasís i Xavi Múrcia & Cantània: les escoles canten & Veu creativa amb Ester Formosa». [Consulta: 22 juny 2018].
* ↑ «Imagineu - Grup Tralla». [Consulta: 14 octubre 2011].
* ↑ «Cançons d'aquell temps - La Cobleta de la Selva», 1998. [Consulta: 4 agost 2018].
* ↑ «Electrocançó - Xavi Múrcia», 2009. [Consulta: 18 agost 2005].
* ↑ «Xavi Múrcia publica el seu segon disc, A contrapeu». El punt Avui, 10-12-2012. [Consulta: 5 agost 2018].
* ↑ «L'acte primer». Núvol.
* ↑ «El CD ‘A través de Vinyoli’, de Xavi Múrcia, el cap de setmana que ve amb l'ARA». Ara.cat.
* ↑ «Discs - Discos a mà». [Consulta: 22 juny 2018].